รวมมาให้ ธนาคารไหนบ้างที่ปรับดอกเบี้ยเงินฝากและเงินกู้เแล้ว
หลังคณะกรรมการนโยบายการเงิน (กนง.) ปรับอัตราดอกเบี้ยนโยบายขึ้นอีก 0.25% เป็น 1.25% โดยใช้เวลาไม่นานธนาคารหลายแห่งก็เริ่มขยับอัตราดอกเบี้ยทั้งเงินฝากและเงินกู้ตาม ตอบรับกับทิศทางอัตราดอกเบี้ยขาขึ้นทั่วโลก และอัตราเงินเฟ้อระดับสูง
11 ธ.ค. 2565

จากกรณีคณะกรรมการนโยบายการเงิน (กนง.) มีมติปรับขึ้นอัตราดอกเบี้ยนโยบาย 0.25% ซึ่งเป็นการปรับขึ้นครั้งที่ 3 ของปี 2565 รวม 0.75% ส่งผลให้อัตราดอกเบี้ยนโยบายอยู่ที่ระดับ 1.25% ทั้งนี้เพื่อสนับสนุนและส่งผ่านการดำเนินนโยบาย ของ กนง. ซึ่งหวังว่าจะช่วยให้การฟื้นตัวของเศรษฐกิจไทยเป็นไปอย่างมีเสถียรภาพ ท่ามกลางทิศทางอัตราดอกเบี้ยขาขึ้นทั่วโลก ตัวเลขอัตราเงินเฟ้อยังอยู่ในระดับสูง ตลอดจนสถานการณ์ที่เศรษฐกิจไทยเริ่มฟื้นตัวแบบค่อยเป็นค่อยไป ธนาคารพาณิชย์จึงทยอยปรับขึ้นอัตราดอกเบี้ย 
 
สำหรับทิศทางการปรับดอกเบี้ยเงินฝากนั้น จะเน้นที่ผลิตภัณฑ์เงินฝากประจำเป็นหลัก โดยธนาคารส่วนใหญ่จะปรับขึ้นระหว่าง 0.10% ถึง 0.50% ตามที่ให้เหตุผลว่าหวังจะช่วยแบ่งเบาภาระค่าครองชีพของลูกค้า เพิ่มรายได้กับผู้ฝากเงิน และเสริมสร้างวินัยการออม สร้างความมั่นคงทางการเงินในอนาคต
 
อย่างไรก็ตาม เป็นที่แน่นอนว่าฝั่งสินเชื่อเองก็มีหลายธนาคารที่ปรับดอกเบี้ยขึ้นเช่นกัน ทั้งอัตราดอกเบี้ยเงินกู้สำหรับลูกค้ารายใหญ่ชั้นดี (MLR) อัตราดอกเบี้ยเงินกู้สำหรับลูกค้ารายใหญ่ชั้นดี ประเภทวงเงินเบิกเกินบัญชี (MOR) และอัตราดอกเบี้ยเงินกู้รายย่อย (MRR) ซึ่งโดยเฉลี่ยจะปรับขึ้นระหว่าง  0.15% ถึง 0.25% 
 
แม้ธนาคารพาณิชย์หลายรายที่ทยอยปรับขึ้นอัตราดอกเบี้ยกันไป แต่ยังมีธนาคารใหญ่ซึ่งครองส่วนแบ่งเงินฝากสูงสุด (เฉพาะธนาคาร 18 แห่งที่จดทะเบียนในประเทศไทย) อย่างธนาคารกรุงเทพที่ยังนิ่งอยู่ เช่นเดียวกับกลุ่มธนาคารลูกครึ่งอย่างธนาคาร ซีไอเอ็มบี ไทย ธนาคารสแตนดาร์ดชาร์เตอร์ด (ไทย) ฯลฯ หรือแม้แต่ธนาคารขนาดกลางและเล็กอีกหลายแห่งก็ยังเงียบ จึงต้องลุ้นกันต่อไปว่าเร็ว ๆ นี้จะได้เห็นใครมาประกาศอีกบ้าง